

**ŠILALĖS RAJONO SAVIVALDYBĖS ADMINISTRACIJOS**

**DIREKTORIUS**

**ĮSAKYMAS**

DĖL LĖŠŲ SKYRIMO ŠILALĖS RAJONO SAVIVALDYBĖS KULTŪROS IR MENO PROJEKTŲ DALINIAM FINANSAVIMUI IR KOFINANSAVIMUI

2024 m. gegužės 24 d. Nr. DĮV-305

Šilalė

Vadovaudamasis Lietuvos Respublikos vietos savivaldos įstatymo 34 straipsnio 6 dalies 1 punktu, įgyvendindamas Šilalės rajono savivaldybės kultūros ir meno projektų dalinio finansavimo ir kofinansavimo tvarkos aprašą, patvirtintą Šilalės rajono savivaldybės tarybos 2021 m. sausio 29 d. sprendimu Nr. T1-5 „Dėl Šilalės rajono savivaldybės kultūros ir meno projektų dalinio finansavimo ir kofinansavimo tvarkos aprašo patvirtinimo“, Šilalės rajono savivaldybės 2024 metų biudžeto asignavimų pagal asignavimų valdytojus, programas ir priemones paskirstymą, patvirtintą Šilalės rajono savivaldybės tarybos 2024 m. vasario 15 d. sprendimu Nr. T1-19 „Dėl Šilalės rajono savivaldybės 2024 metų biudžeto patvirtinimo“, vykdydamas Šilalės rajono savivaldybės mero
2024 m. gegužės 16 d. potvarkį Nr. MPA-54 „Dėl Andriaus Jančausko tėvystės atostogų“:

1. S k i r i u lėšas iš Šilalės rajono savivaldybės administracijai patvirtintos Kultūros ugdymo ir etnokultūros puoselėjimo programos (Nr. 5) Kofinansuoti kultūros ir meno projektus priemonei (05.02.02.05), iš viso – 7 703 Eur:

1.1. Asociacijai „Muzikos ir teatro projektai“ Bijotų dvaro festivaliui 2024 – 3 375 Eur;

1.2. VšĮ „Medvėgalio projektai“ XVIII Medvėgalio menų festivaliui – 1 688 Eur;

1.3. Lietuvos politinių kalinių ir tremtinių sąjungos Šilalės filialui projekto vaizdo instaliacijai ,,Vlado Montvydo kovų takais“ – 900 Eur;

1.4. VšĮ „Kraštomanija“ įgyvendinti projektą „Jūra tekanti kultūra“ – 1 740 Eur.

2. Nustatau, kad Programos vykdytojai per 10 darbo dienų nuo informacijos apie skirtas lėšas gavimo pateikia Šilalės rajono savivaldybės administracijos direktoriui tvirtinti projekto lėšų finansavimo ir kofinansavimo sutartį ir projekto išlaidų sąmatos 2 egzempliorius.

3. Pavedu Šilalės rajono savivaldybės administracijos Centralizuotam buhalterinės apskaitos skyriui pervesti lėšas 1 punkte nurodytiems pareiškėjams pagal sudarytas lėšų finansavimo ir kofinansavimo sutartis.

4. Pavedu paskelbti šį įsakymą Šilalės rajono savivaldybės interneto svetainėje www.silale.lt.

Šis įsakymas gali būti skundžiamas Lietuvos Respublikos administracinių bylų teisenos įstatymo nustatyta tvarka Lietuvos administracinių ginčų komisijos Klaipėdos apygardos skyriui (H. Manto g. 37, 92236 Klaipėda) arba Regionų apygardos administracinio teismo Klaipėdos rūmams (Galinio Pylimo g. 9, 91230 Klaipėda) arba per Lietuvos teismų elektroninių paslaugų portalą (<https://e.teismas.lt>) per vieną mėnesį nuo šio įsakymo paskelbimo dienos.

|  |  |  |
| --- | --- | --- |
| Teisės, personalo ir civilinės metrikacijos skyriaus vedėjas, |  |  |
| pavaduojantis Administracijos direktorių Artūras Mikalauskas |  |  |